Ez Magyarország.

Hülye nép.

Hülye vidék.

Annyira magyar ez az egész.

Néhány jellemző mondat az elmúlt két napból, csalódott emberektől. És a sajtóból. Ilyen országban élünk – adott címet az Index az egyik publicisztikájának. Sőt! Hogy lehetett ennyire hülye egész Magyarország? Ez egy másik Index-cím.

Pedig a felvilágosult sajtó arroganciája legalább annyira idegesítő, mint a hatalmon levők arroganciája. Hülyézni, kreténezni 2 603 547 Fidesz-szavazót tényleg példamutató és hatásos dolog. Sok-sok ilyen, és lesz a kétharmadból legközelebbre négyötöd is.

A magyarozás egyrészt pótcselekvés, a probléma (vagyis annak megválaszolása, hogy mégis hogyan következhetett ez be) megkerülése. Másrészt ép ésszel belátható, hogy nem azért lett kétharmad, mert finnugor alapnyelvünk (nyugi: török hatások!), R1a genetikai haplocsoporthoz tartozásunk, leveses ételeink, Puskás Öcsi-tiszteletünk és a Rubik-kocka eleve elrendelte azt.

Tény, hogy vannak speciálisan Magyarországon létező káros jelenségek, amiket sajnos a mostani kormányzati hatalomtechnika a leépítés helyett kihasznál a kampányaiban. Ilyen a kádárizmus. Ennek részletezése külön írás tárgya (például ezé), lehet és kell is beszélni arról, hogy milyen történelmi terheink, félelmeink vannak. De borzalmasat téved, aki ezek láttán impertinens magyarozásba kezd.